મેં કહ્યું: ‘આ જાતની વિચારસરણી જ ખોટી છે અને ધારો કે એવું હોય તો પછી કાકા, એનો અર્થ એ નથી કે આપણે પણ એવા થઈ જવું. કાકા, મેં એવા ઘણા માણસો જોયા છે કે જેઓ ભલે નફો ઓછો મળતો હોય, છતાં પણ વેપારની રીતે વેપાર કરે છે અને પાછા મોજ કરતા જોવામાં આવે છે. તાત્કાલિક ફાયદા કરતાં લાંબે ગાળે જો નીતિનું ધોરણ ટકાવી રાખીને ફાયદો થતો હોય તો એ વધારે સારું છે. અનીતિથી ભાગ્ય જરૂર ચમકે છે, પણ એ ચળકાટ પૈસા પર ચડાવેલા પારાના ચળકાટ જેવો છે. એની આવરતા બહુ જ ટૂંકી હોય છે. કાકા, માનો કે ન માનો, પણ અનીતિનો પૈસો લાંબો વખત ટકી શકતો નથી. કંઈ ને કંઈ આફત એવી આવે છે કે જેમાં માણસને ઘણું સહન કરવું પડે છે. તમે જો એમ માનતા હો કે કરેલાં કર્મી સજા નથી થતી તો તમારી ભૂલ છે. કુદરત કોઈ ને કોઈ હિસાબે આપણને સજા કર્યા વિના છોડતી જ નથી, માત્ર આપણને એ નથી સમજાતું કે કયા કર્મી સજા છે. આપણા ન્યાયાધીશો પાસે સજા કરવા માટે માત્ર જેલ અને ફાંસી છે, જ્યારે ઉપર જે ન્યાયાધીશ બેઠો છે એની પાસે તો અનેક રસ્તા છે. અલ્લાની લાકડી ગુનેગારને એવી રીતે સજા કરે છે કે જે વાગે છે, છતાં પણ દેખાતી નથી. કાકા, પ્રભુએ મૃત્યુનું સર્જન એટલા માટે કર્યું છે કે જેથી પ્રાણી માત્રને ખયાલમાં રહે કે મરતી વખતે એ કંઈ નથી લઈ જવાનો! જે માર્ગેથી જે ચીજ આવે છે એ જ માર્ગે એ પાછી ચાલી જવાની છે! એ કુદરતનો સનાતન નિયમ છે. આ નિયમને તમે કે હું કદી તોડી શકવાના નથી. માટીમાંથી ફળ પેદા થાય છે અને આખરે એ જમીન પર જ પડે છે. કુદરતનો એવો કોઈ પણ કાયદો નથી કે જે અનીતિને માર્ગે લઈ જવાનું સૂચન કરતો હોય!’